  Наталья Тетерина 20-тӥ толсуре Ижкарысь Чеберлыко киужъёсъя элькун юртын егит гожъясьлэн Мария Векшиналэн «Оӵ/ӧч кар» нырысетӥ книгаеныз тодматон ӝыт ортчиз. Бичетэ авторлэн «Оӵ/ӧч кар» романэз но 2013-2017 аръёсы гожтэм новеллаосыз но веросъёсыз пыризы. Книга сярысь малпанъёссэс вераны Удмуртиысь тодосчиос, гожъясьёс но кылбурасьёс люкаськизы. Кызьы вераз ивортодэтъя «Удмуртия» агентстволы кылосбур тодосъя кандидат Виктор Шибанов, Мария Векшиналэн творчествоез кӧня ке тодметъёсын висъяське. Нырысь ик, егит гожъясьлэн текстъёсаз аспӧртэмлыко мадись мурт – ӵемысь со поездын ужась нылмурт. Пӧртэм адямиосын пумиськон, сюрес вылын луон, муртъёсты валаны тыршон но со пумысен кылдэм мылкыдъёсыз – одӥгез валтӥсь ӧр, кудӥз мукет авторъёслэн туж ик уг шӧдӥськы, шуэ тодосчи. Озьы ик Виктор Шибанов авторлэсь произведениосаз мукет лулчеберетысь адямиосты возьматэмзэ пусъе. Мукет манерен улӥсь муртъёсты валаны тыршон яке лулчеберетъёслэн диалогзы — со, тодосчилэн кылъёсызъя, литературалэн одӥгез яркыт кужымез. Адямиос пушкын кемалась улэ сыӵе валатон: милям но муртъёслэн. Милям – со умой, мурт – со урод яке кышкыт. Татын учконо ке, кызьы Маша Векшина возьматэ, шуом, чиганъёсты, кызьы таджикез возьматэ, кудӥз таксиын ужа, азербайджан пияшез возьматэ, ну и ӟуч воргорон но, соос уродэсь но ӧвӧл, умоесь но ӧвӧл, соос кыӵе ке но сюлэмез кыскись, валаны тыршись. Загадочной сыӵе образъёссы пӧрмытэмын Виктор Шибанов, кылосбур тодосъя кандидатЭшшо одӥгез тодмет, кудӥз Мария Векшиналэсь творчествозэ мукет авторъёслэсь висъя, со произведенилэн конфликтэз. Виктор Шибанов чакламъя, али егитъёс дышемъя лэчыт конфликтэн яке пуш конфликтэн ужаны уг тыршо, туала прозаын ӵемгес ватэм конфликт луэ. Дышемын лыдӟись, куке конфликт мытэ, конфликт сэрттӥське-пертчиське, кульминацие вуэ но отын верос йылпумъяське. Сыӵе манеръя туала егитъёс ужаны уг тыршо. Маша Векшина со ласянь озьы ик тужгес но висъямон. Толон вераськонын тросэз вераны тыршизы: «Та веросэз йылпумъяны кулэ вал, татын маиз ке но уг тырмы на кадь». Но мынам сюлэмы шӧдэ: Маша Векшина сыӵе, со сыӵе ӧръя гожъя, сыӵе манерен дуннеез адӟе бере, искусственно тӥяны кутскиз ке, озьы каб, модель мед луоз шуыса, со Маша Векшина кадь уз луы ни, со кыӵе ке но мукет ӧр луоз Виктор Шибанов, кылосбур тодосъя кандидатМария Векшиналэн нырысетӥ бичетэзлэн тӧршорысьтыз роман сярысь вераса, тодосчи пусъе, одӥг но ӝыны ар талэсь азьвыл та ужен тодматскыкуз, соку ик валаз – та дышымтэ текст шуыса. Жанрзэ учконо ке, роман-а со, яке повесть-а, меӵак вераны уг луы. Сюлэм шӧдӥз, та кыӵе ке но дышымтэ текст шуыса, таӵе манерен асьмелэн уг гожъяло. <…> Нырысь ик со жанрез пумысен: роман-а со, повесть-а, роман ке, кыӵе ӧрысь, повесть ке, кыӵе ӧрысь. Но Александр Григорьевич Шкляевлэн верамез улсын, мон но сыӵе малпанэ вуи: жанрезъя сое быгатӥськом построман шуыны Виктор Шибанов, кылосбур тодосъя кандидатЧеберлыко амалэзъя произведениез футуристической шуыны луоз. Future – со вуоно вакытъёс возьматэмын, валэктэ Виктор Шибанов. Но «Оӵ/ӧч кар» романын туннэ нуналысен 60-70 аръёс ортчем вакытъёс возьматэмын ке но, лыдӟись шӧдэ – произведение быдэсак туала улон пыртэмын. Тӥни сыӵе аспӧртэмлыко шудон, сыӵе манер. Со троссэ толон но малпаськытӥз. Сюлэм шӧдэ: со выль утчан, кудзэ лыдӟыса гинэ валаськод. Со литература пушкын литература но, кыл ласянь яркыт утчанъёс но – ваньмыз со та построман сярысь Виктор Шибанов, кылосбур тодосъя кандидатВиктор Шибанов верамъя, туала удмурт проза азинске. Мария Векшина сяна, пусйымон егит авторъёс пӧлын Дарали Лели, Алина Крестьянинова, Галина Савина, Надежда Владыкина, Анна Бурдина, Валерий Вахрушев, Николай Михайлов, Михаил Михайлов, Артём Никитин, Евгений Александров но мукетъёсыз.  Тегъёс: Лулчеберет Ижкар Литература егитъёс Удмуртия удмурткыл гожъясьёс книгаос  